**EGYOLDALAS VEZETŐI ÖSSZEFOGLALÓK**

**a Martonvásár Városi Közszolgáltató Nonprofit Kft.**

**KULTURÁLIS IRODÁJÁNAK**

**2021. ÉVI TEVÉKENYSÉGÉRŐL**

**Készült: 2021. február 4.**

**Készítették: Albrecht Zsófia, Miklós Gergely és dr. Bocsi Andrea**

**VEZETŐI ÖSSZEFOGLALÓ**

**a MartonKult Közművelődési Csoportjának**

**2021. évi tevékenységéről**

A 2021-es év nagy változások és kihívások elé állította a Martonvásár Városi Közszolgáltató Nonprofit Kft. minden irodáját, így a MartonKultot is. Az év első hónapjaiban a járványhelyzet okozta körülmények között keresték meg kollégáim a kultúra – mint az egyik leginkább személyhez kötődő szolgáltatás – nyújtásának kereteit egy olyan környezetben, amely a személyes találkozásoknak egyáltalán nem kedvezett. Ebben az időszakban a közösségi média által nyújtott lehetőségeket vették igénybe, és így született meg többek között a Martonvásár molinó, illetve kerültek kialakításra a folyosókiállítások a Brunszvik-Beethoven Közösségi Házban és a Brunszvik-Dreher sétányon.

A közösségi élet májusi elindulásával a kulturális életünk is intenzívebbé vált. Nagy hangsúlyt fektettünk a helyi közösségeinkkel való kapcsolattartásra, és arra, hogy a járványhelyzet javulását követő visszatérésük a BBK-ba zökkenőmentesen történjen. Külön hangsúlyt helyeztünk közösségépítő feladatkörünk ellátására, és arra törekedtünk, hogy hónapról hónapra olyan eseményeket szervezzünk, amelyekben a kisközösségek, klubok is aktívan részt tudnak venni (pl.: tojásfa-díszítés, közösségi karácsonyfa-díszítés, kemencés programok)

Rendezvényeink havi bontásban történő felsorolása a részletes beszámolónkban olvasható, de szeretném kiemelni, hogy a tavalyi év során számos olyan eseményt szerveztünk, amely nagy érdeklődésre tett szert, így a Gyermeknapunk, a nyáresti piknikek, a fesztiváljaink, a Szent Márton nap és az Adventi Jótékonysági Vásár is. Igyekeztünk, hogy a nemzeti ünnepeket és az emléknapokat is méltó módon, színvonalas kulturális műsorral gazdagítva szervezzük meg.

Az iroda életében jelentős változást hozott a termelői piacok és kézműves vásárok bevezetése. Június 5-én nyílt meg a rendezvényudvarunk piacpavilonja alatt az első termelői piac, amelyet szombat délelőttönként az év utolsó két szombatja kivételével minden héten megrendeztünk. A tapasztalataink azt mutatják, hogy a martonvásári lakosság körében egyre közkedveltebbé válik a piac, a sikerét fokozhatja a 2022-es évre tervezett garantált programok bevezetése, amely azt eredményezheti, hogy a helyiek számára a rendezvényterünk találkozási ponttá válik szombat délelőttökön, és ez a rendezvényeink látogatottságát is növelheti. A kézműves vásárokra is nagy igény mutatkozott az elmúlt évben, amelyeket havonta egyszer, az éppen aktuális ünnephez vagy nagyobb kulturális rendezvényhez kapcsolódóan rendeztünk meg.

Fel kellett ismernünk, hogy a városlakók irányába folytatott kommunikációnkat szélesíteni kell, ezért a Forum Martiniban megjelenő cikkek, plakátok mellett nagy segítségünkre szolgál a novemberben a városközpontba kihelyezett citylight hirdetőtábla, amelyben programplakátokat helyezünk el, illetve a programjainkat szórólap formájában is elhelyeztük a város forgalmas pontjain. Egyes rendezvényeinkre emailben kiküldött meghívóval szólítjuk meg az érdeklődőket.

A 2021-es évre jómagam – új vezetőként – egy jó alapozásként tekintek a 2022-es év vonatkozásában, amikor tanulva a tavalyi évi tapasztalatokból, igyekszünk egy olyan kulturális évadot lebonyolítani, ami a martonvásári lakosság és az alapítónk együttes megelégedésére szolgál majd.

dr. Bocsi Andrea kulturális és jogi igazgató

**VEZETŐI ÖSSZEFOGLALÓ**

**A Martonvásári Óvodatörténeti Gyűjtemény (Óvodamúzeum)**

**2021. évi tevékenységéről**

Az idegenforgalmat korlátozó járványügyi intézkedések ellenére az Óvodamúzeum turisztikai jelentőségét 2021-ben is sikerült megtartani. **2021-ben 7.406 látogató kereste fel a múzeum kiállítását,** így a megye öt leglátogatottabb múzeuma közé tartozik. A múzeum által működtetett, többek között Teleki Blankának emléket állító Brunszvik–Teleki–de Gérando emlékszobát 6788 fő tekintette meg..

A látogatók kényszerű elmaradása miatt a múzeum bevétele az átlagos éveknek 70 %-a volt. **A múzeumi** **belépődíjból, bérleti díjból 1.520 ezer forint bevétel keletkezett.**

A múzeumban folyó szakmai munkát jogszabályi keretek határozzák meg. 2021-ben számottevően csak a múzeum könyvtári gyűjteménye, országosan egyedülálló szakkönyvtára gyarapodott. A veszélyhelyzet idejének látogatómentes időszakában sikerült a múzeumi szakmai gyűjtemény feldolgozó és állománygondozó munkában jelentős eredményeket elérni. Az év folyamán felszámolásra került az egykori TSZ udvarban lévő, műtárgyvédelmi előírásoknak meg nem felelő gyűjteményi raktárt, az ott elhelyezett anyagot a múzeumba beszállítani és letisztítani.

Az elmúlt esztendőben a 26 alkalommal kereste fel gyűjteményünket, és kért munkájához vagy tanulmányaihoz segítséget Martonvásár helytörténete, illetve az óvodatörténet iránt érdeklődő kutató, valamint felsőoktatási hallgató. Ez esetekben a szakmai tanácsadás mellett irodalomkutatással és tartalomszolgáltatással segítettük a kutatókat. Folytattuk a XX. század első felében megjelent periodikák óvodatörténet tárgyú írásainak felkutatását és archívumunk részére történő gyűjtését. A múzeum kezeli a Brunszvik Teréz Szellemi Hagyatéka Alapítvány Brunszvik Teréz archívumát, tevőlegesen közreműködik Brunszvik Teréz naplókiadásának következő kötetének szerkesztésében. A kiállítások esetében fontosnak tartottuk, hogy minden azt igénylő látogató korának és érdeklődésének megfelelő szóbeli tájékoztatást, vezetést kapjon. Az év folyamán 85 tárlatvezetést tartottunk.

A Kulturális Iroda Közművelődési Csoportjának rendezésében időszaki kiállításként 2020 szeptemberében nyílt meg a múzeum előterében Ilka Gábor érdi művész „Apró titkok” című kisplasztikai kiállítása, mely 2021 augusztusáig volt megtekinthető. Ezt a martonvásári Brunszvik Teréz Óvoda pedagógusainak munkáit felvonultató kiállítás követte, majd a „Tök jó hét” keretében Kovács Imréné dísztökökből készült figuráit mutatta be időszaki kiállítás.

Tanintézetek kérésére 15 esetben szerveztünk múzeumi tanórát általános iskolásoknak. Hat alkalommal kisgyermekekkel összefüggő középfokú képzésben, négyszer pedig felsőfokú pedagógiai képzésben résztvevő csoportoknak tartottunk a kiállításra épülő neveléstörténeti szemináriumi foglalkozást a múzeumban.

Az EFOP-4.9-16 számú, „A tudás bölcsője a Martonvásári Óvodatörténeti Gyűjtemény” című pályázat keretében kialakított múzeumpedagógiai oktatóterem beruházásának záró ellenőrzése a pályázati közreműködő szervezet által a nyár folyamán megtörtént, 2021. július 31-től megkezdődött a pályázat öt éves fenntartási időszaka, melynek folyamán a vállalt paraméterek elérése és dokumentálása a múzeum munkatársainak feladata. Elsősorban az alsó tagozatos iskolai csoportok és a családok körében voltak népszerűek az oktatóterem nyújtotta lehetőségek, melyeket 1205 fő vett igénybe. Mindezek mellett 227 fő részvételével 20 egyéb rendezvény (képzés, közösségi összejövetel, esküvő) került lebonyolításra a múzeumban. A múzeum keretében működik az Információs Pont, ahol Martonvásár és térsége idegenforgalmi lehetőségei felől érdeklődhetnek az idelátogatók. A múzeum munkatársai ennek keretében végzik a Városi Könyvtár lakossági irodai szolgáltatásait (fénymásolás, nyomtatás, internet használat) is, ezt a tárgyévben több mint 500 esetben vették igénybe.

Miklós Gergely közgyűjteményi csoportvezető

**VEZETŐI ÖSSZEFOGLALÓ**

**A Martonvásári Városi Könyvtár 2021. évi tevékenységéről**

2021. évi tevékenység főbb irányai az alábbiak voltak: a járványügyi korlátozások miatt 195 nyitvatartási napra szűkült nyitva tartás idejére koncentrálódott olvasói igény színvonalas kiszolgálása; a korlátozó intézkedések miatti zárva tartás idején a jogszabályoknak megfelelő, minél hatékonyabb könyvtárszakmai állománygondozó és feltáró munka; könyvtárpedagógiai projektekben való önálló és társult részvétel.

2021-ben személyi téren jelentős változás volt, hogy az év februárjától sikerült megfelelő szakirányú végzettséggel és gyakorlattal rendelkező könyvtárost alkalmazni. A könyvtárvezető könyvtáros munkáját egy részmunkaidős könyvtári kisegítő és a közgyűjteményi csoportvezető segíti.

A könyvtári dokumentum állomány 2021. évben 1240 kötet könyvvel bővült. Ebből 64 kötet (249. 145 Ft értékben) ingyenesen a „Könyvet a könyvtárnak” központi projekt, 613 kötet egyéb ajándékozás keretében gyarapította könyvtárunkat. 144.000 Ft értékben 57 kötetet az önkormányzati könyvtári érdekeltségnövelő támogatásból, 1. 058. 634 Ft értékben 508 kötetet pedig a települési kulturális normatíva 10%-át kitevő könyvtári dokumentum beszerzési keret terhére vásároltunk. Az újonnan beszerzett könyvek elsősorban a szépirodalmi és a gyermek részleget gazdagították. Az új beszerzések feldolgozottsága 100%-os volt az év folyamán, az olvasói hozzáférést sikerült 2 napra vagy az alá szorítani. Az év végén az olvasók rendelkezésére álló dokumentumok száma meghaladta a 22 ezret.

Népszerűek az időszaki kiadványok (napilapok, magazinok, irodalmi, művészeti és közéleti folyóiratok) az olvasók körében, 76 kiadvány 1100 tárgyévi új lapszámát foghatták kézbe az olvasók könyvtárunkban.

A járványügyi korlátozások miatti téli és tavaszi, ablakon át történő kiszolgálás időszakát és a néhány hetes zárva tartást kihasználva sikerült kialakítani a teljes könyvtári állományt érintő átrendezéssel az olvasói és szakmai igényeknek megfelelő új raktári rendet, többek között érdeklődési korosztályok szerint szétválasztásra került a gyermekkönyvtári részleg anyaga. Ezzel egy időben megtörtént az egész állomány szakjelzetének felülvizsgálata. Több mint ezer esetben volt szükséges ezeknek javítására, módosítására a dokumentumokon és a nyilvántartásokban. Mintegy 5000 kötet lett ellátva új szakjelzettel a korábbi olvashatatlan, sérült helyett. Két ütemben valósult meg a tervszerű állományapasztás, melynek keretében 1276 egységnyi könyvtári dokumentum került leselejtezésre olvasói igény hiánya, korszerűtlenség, sérülés miatt.

2021-ben a könyvtár a mindenkori járványügyi előírásoknak megfelelően működött. A nyitva tartás a jogszabályi előírásoknak megfelel, a helyi könyvtárlátogatói igényeket kielégíti. Ez idő alatt a könyvtár egyben a Digitális Jólét Program pontjaként is működik. Az év kezdetétől a 2020. évi végi gyakorlatot követve a vonatkozó jogszabálynak megfelelően a város lakosságának könyvtári ellátása érdekében az ablakon keresztül történő kölcsönzéssel oldottuk meg a könyvtári szolgáltatások biztosítását. Május 10-től a könyvtár előbb védettségi igazolvánnyal, majd minden korlátozás nélkül látogatható volt.

A könyvtár aktív olvasóinak száma 648 fő, a könyvtárhasználatok száma 3527 volt. Az év folyamán 4671 dokumentumot kölcsönöztek ki.

A járványügyi helyzet a tárgyévben könyvtári rendezvények lebonyolítását csak korlátozottan tette lehetővé. Internetes kvíz játékot szerveztünk, helyet biztosítottunk a Martonvásári Olvasókör összejöveteleinek, iskolai osztályoknak tartottunk könyvtárhasználati foglalkozást. A könyvtári oktatóterem szolgáltatásait az év folyamán 12 általános iskolai tanulócsoport 240 diákja vette igénybe a könyvtáros által vezetett foglalkozásokon.

2021 őszén megnyílt a lehetőség a könyvtár katalógusának interneten történő távoli elérése. 350 követővel létrehoztuk a Martonvásári Városi Könyvtár Facebook oldalt.

Albrecht Zsófia könyvtárvezető